Coronarestriktionerne gør det umuligt at træne indendørs. I stedet har en flok nordjyder sat sig for at smide julekiloene udendørs.

For mange er årskiftet også begyndelsen på masser af træning og en ny livsstil. Det kan dog være svært, når motionscentrene er lukkede. Men så kan man jo vælge at rykke træningen udenfor. Det har de gjort hos Crossfit North i Aalborg. Det er fantastisk, siger Tanja Rold. På grund af coronarestriktioner, må de ikke benytte de indendørs faciliteter, derfor er crossfit træningen rykket ud. Og på denne tid af året kan det være en kold fornøjelse. -  Jeg vil sige, at man tænker selvfølgelig over det lige når du står og skal varme op indtil du bliver varm, fortæller hun. For ejeren af Cross Fit North, Torben Keller, er det ikke det store problem, at rykke træningen udenfor. - Det handler om at gøre det sjovt i fællesskab og se de muligheder, der er og ikke begrænsninger, mener han. Det giver et boost Cross fit har også den fordel, at det ikke begrænser sig til specifikke maskiner. - Cross fit, kan man sige, er betegnet ved at være alting, så på den måde er det helt vildt nemt for os at rykke udenfor, forklarer Torben Keller. For deltagerne er det vigtigt at komme i gang igen efter juleferien. - Hvis ikke jeg får det her boost, har jeg svært ved at yde det samme, som når jeg har været hernede, siger Tanja Rold. Medlemskaberne plejer da at vælte ind hos fitnesscentre og andre motionstilbud efter nytår, men Torben Keller forventer, at det bliver anderledes i år. - Jeg tror vi vil se et begrænset boom. Det bliver lidt en fuser i år, mener ejeren. Men selvom ude er godt – så er inde stadig bedst. - Selvfølgelig synes jeg, det er dejligt at komme derind. Men ti gange hellere det her end ingenting og jeg har allerede meldt mig på hold både i morgen, på torsdag og på søndag.